Mikroleilighet

En **mikroleilighet** er en type selvstendig leilighet som består av et hovedrom som huser soveplass, sitteplass, tekjøkken og bad. Leilighetene har normalt et areal på 14 til 32 m2. Mikroleiligheter har blitt populære i bysentre i Europa, Japan, Hong Kong og Nord-Amerika, grunnet deres profittmargin for utbyggere og huseiere, samt deres forholdsvis lave månedsleie for leietakere.

## Områder

### Canada
Boenheter under 500 kvadratfot (46,5 m2) kalles *micro-units* ("mikro-enheter") i Canada. Utbygging av slike enheter starta rundt 2015 i Toronto. I Vancouver er det innført et minstemål på 320 kvadratfot (29,7 m2) for utleieenheter. Mikro-enhetene blir hovedsakelig markedsført til studenter, lavinntektsarbeidere og innflyttere.

I Toronto står noen mikroleiligheter helt uten husholdningsapparater som ovner, og bruker i stedet kun mikrobølgeovner. Vanligvis består kjøkkenet kun av en komfyrtopp med 1-2 kokeplater og en liten vask. Nedgangen i matlaging hjemme grunnet populariteten av matleveringstjenester står hovedsakelig bak utbyggernes valg av kjøkkeninnredning.

### Hongkong
I Hongkong har utbyggere for fullt tatt i bruk mikrostilen, og leier ut mikroleiligheter til høye priser. Avisa The Wall Street Journal sammenligner størrelsen på leilighetene i Hongkongs High Place med en typisk amerikansk parkeringsplass (14,8 m2) i en video der de viser frem de skyhøye eiendomsprisene i byen (en av High Place-leilighetene ble solgt for 500 000 amerikanske dollar i 2015).

### Italia
I Roma, hvor den gjennomsnittlige eiendomsprisen i 2010 var $7 800 per kvadratmeter, har det kommet mikroleiligheter på kun 4 m2.

### USA
I USA har de fleste byene byggelover som forbyr utbygging av boenheter under en viss størrelse (ofte 400 kvadratfot, eller 37 kvadratmeter). Det er ofte også satt grenser for hvor mange personer som kan bo sammen i en enhet uten at de er i familie. Mikroleilighetene begynte hovedsakelig som en trend i kystbyene, men de har også begynt å spre seg til Midtvesten.

#### New York City
Mikroleiligheter har eksistert i New York siden 1800-tallet. Gjennomsnittsstørrelsen på en leilighet i byen var på den tiden rundt 284 kvadratfot (26,4 m2), og det var vanlig at 4 eller flere personer bodde i samme leilighet. I juni 2016 fikk byen sitt første dedikerte mikroleilighetsbygg, kalt Carmel Place, med 55 enheter på 250 kvadratfot (23 m2).

#### California
I 2017 innførte delstaten California en lov som skal oppfordre til utbygging av "effektivitetsenheter" på minimum 150 kvadratfot (13,9 m2). I San Francisco blir ubrukte parkeringshus, butikklokaler og kontorer omgjort til ettromsenheter hvor leietagere får tilgang til fellesarealer med kjøkken og oppholdsrom, samt vaktmestertjenester. Tiltaket i byen har blitt kalt "studentboliger for voksne".

#### Seattle
Det har kommet kritikk i noen byer mot det økende antallet mikroleiligheter. I Seattle har noen av innbyggerne klaget over at den svært høye boligtettheten endrer nabolagspreget i mange deler av byen ved at det blir mye travlere i nærområdet.

## Kritikk
Bokvaliteten i mikroleiligheter har blitt satt på prøve på grunn av mangelen på adekvate arealer med oppholdsplass.

Sosialpsykologen Samuel D. Gosling har nevnt at en leilighet utfyller andre funksjoner enn kun det grunnleggende oppholdsbehovet, blant annet selvuttrykkelse og avslappelse, noe som ikke kan imøtekommes like godt i slike trange boenheter. Det har også blitt nevnt at små boenheter som benyttes av mer enn en person av gangen kan føre til mangel på privatliv.

## Referanser